I. UVOD

V tem sporočilu je predstavljen glavni razvoj dogodkov od decembra 2020 na področju vizumske vzajemnosti z ZDA. Je nadaljevanje zadnjega sporočila, v katerem je Komisija izrazila politično zavezo, da bo Evropskemu parlamentu in Svetu do decembra 2021 poročala o nadaljnjem razvoju na tem področju.

Vzajemnost izvzetja iz vizumske obveznosti je eno od načel skupne vizumske politike EU in cilj, za katerega bi si morala Unija v svojih odnosih s tretjimi državami dejavno prizadevati ter tako prispevati k izboljšanju verodostojnosti in doslednosti svoje zunanje politike.

To načelo pomeni, da Unija pri odločanju o odpravi vizumske obveznosti za državljane tretje države upošteva, ali tretja država vzajemno odpravi vizume za državljane vseh držav članic.

Komisija je v letu 2014 prejela uradna obvestila o stanjih nevzajemnosti petih držav članic: Bolgarije, Cipra, Hrvaške, Poljske in Romunije. Ta uradna obvestila so se nanašala na Kanado, Združene države Amerike, Avstralijo, Brunej in Japonsko.

Komisija je 12. aprila 2016 predstavila sporočilo o stanju nevzajemnosti z nekaterimi tretjimi državami na področju vizumske politike in možnostih nadaljnjega ukrepanja . V sporočilu je bilo ugotovljeno, da je bila z dejavno podporo Komisije rešena velika večina priglašenih primerov nevzajemnosti v tretjih državah . Ob sprejetju tega sporočila se stanje nevzajemnosti nanaša na ZDA, saj morajo državljani Bolgarije, Cipra in Romunije še vedno imeti vizum za potovanje v ZDA.

V sporočilu iz aprila 2016 so bile ocenjene posledice in učinki začasnega zadržanja izvzetja iz vizumske obveznosti za državljane in podjetja EU ter državljane zadevnih tretjih držav, hkrati pa je Komisija pozvala Evropski parlament in Svet, naj začneta razprave o najustreznejšem načinu ukrepanja. Komisija je zatem predstavila sedem sporočil o nadaljnjem ukrepanju, in sicer julija in decembra 2016, maja in decembra 2017, decembra 2018 ter marca in decembra 2020, v katerih je predstavila pregled dejavnosti ozaveščanja in razvoja dogodkov ter oceno posledic morebitnega začasnega zadržanja izvzetja iz vizumske obveznosti. V zadnjem sporočilu je Komisija poročala o doseženem napredku, opredelila pa je tudi svoje stališče glede resolucije Evropskega parlamenta z dne 22. oktobra 2020 o obveznostih Komisije na področju vizumske vzajemnosti v zvezi s pozivom iz navedene resolucije, naj Komisija sprejme delegirani akt v skladu s členom 7 Uredbe (EU) 2018/1806. Evropski parlament je kljub temu 4. marca 2021 pri Sodišču EU proti Komisiji vložil tožbo zaradi nedelovanja na podlagi člena 265 PDEU, postopek pa je v teku.

II. NEDAVNI RAZVOJ

1.Pregled stikov in nadaljnje ukrepanje

Od zadnjega sporočila je bilo vprašanje vizumske vzajemnosti obravnavano na vseh relevantnih srečanjih in videokonferencah med Unijo in ZDA. Bilo je zlasti na dnevnem redu rednih srečanj ministrov za pravosodje in notranje zadeve EU in ZDA, ki sta potekali 21. in 22. junija 2021 ter 16. decembra 2021. O njem se je razpravljalo tudi na srečanjih visokih uradnikov EU in ZDA s področja pravosodja in notranjih zadev 14. in 15. aprila 2021 ter 20. septembra 2021 in na tristranskih srečanjih (med Komisijo, ZDA in zadevnimi državami članicami) 9. in 10. junija 2021 ter 8. decembra 2021.

Stiki na visoki ravni: Močno politično sodelovanje se je še okrepilo z novo administracijo ZDA. Komisarka za notranje zadeve Ylva Johansson je 23. februarja 2021 na prvi videokonferenci s takrat novoimenovanim ministrom za domovinsko varnost Alejandrom Mayorkasom poudarila, kako pomembna sta popolna vzajemna odprava vizumske obveznosti in tesno sodelovanje za napredek pri doseganju tega cilja.

Po tem srečanju je komisarka Johansson februarja in marca 2021 organizirala vrsto srečanj z ministri štirih zadevnih držav članic (ustreznimi ministri za zunanje zadeve in/ali notranje zadeve), da bi razpravljali o nadaljnjih korakih za dosego popolne vizumske vzajemnosti z ZDA. Na zadevnih srečanjih so ministri in ministrice ponovno poudarili svojo splošno zavezanost konstruktivnemu in pozitivnemu sodelovanju v tesnem sodelovanju s Komisijo in ZDA, da bi čim prej dosegli popolno vizumsko vzajemnost.

Pomen vprašanja potovanj brez vizumov je bil poudarjen na najvišji politični ravni na prvem vrhu EU-ZDA v okviru nove administracije ZDA 15. junija 2021, ki so se ga udeležili novi predsednik ZDA Joe Biden, predsednik Evropskega sveta Charles Michel in predsednica Evropske komisije Ursula von der Leyen. V skupni izjavi z vrha obe strani pozdravljata napredek ZDA in EU pri doseganju cilja, da bodo dodatne države članice EU izpolnjevale zahteve, potrebne za potovanje v ZDA brez vizumov, in nameravata nadaljevati dialog o odpravi vizumov za potovanja v ZDA.

Tristransko srečanje (junij 2021): Tristranska videokonferenca, posvečena vprašanju vizumske vzajemnosti, je potekala 9. in 10. junija 2021. Udeležili so se je predstavniki ZDA, Komisije in zadevnih držav članic – Bolgarije, Hrvaške, Cipra in Romunije. Udeleženci so razpravljali o napredku v zvezi z neizpolnjenimi varnostnimi zahtevami programa ZDA za odpravo vizumov in stopnjah zavrnitve vlog za izdajo vizuma. Na tem srečanju so vse strani poudarile svojo zavezanost dejavnemu sodelovanju pri doseganju vzajemne odprave vizumske obveznosti.

Kar zadeva varnostne zahteve, je na tristranskem srečanju potekal še en krog razprav o prilagojenih delovnih načrtih, ki so jih organi ZDA posredovali vsaki od zadevnih držav članic. Vse zadevne države članice so pokazale nadaljnji napredek na vrsti delovnih področij. Kljub temu pa je treba še naprej obravnavati nekatera bolj celostna vprašanja. Organi ZDA so za vsako od zadevnih držav članic v večji ali manjši meri ponovno izpostavili potrebo po krepitvi integritete nacionalnih sistemov za izdajanje potnih listov. Zlasti zaskrbljujoča vprašanja so bila: obstoj shem za vlagatelje, ki ponujajo možnosti za hitro pridobitev državljanstva, primeri goljufij na uradih za izdajo potnih listov, različna vprašanja v zvezi z biometričnim upravljanjem in primeri korupcije v javnem sektorju.

Službe Komisije so na tem tristranskem srečanju predstavile schengenski ocenjevalni mehanizem, da bi povečale ozaveščenost organov ZDA o obstoju pravil in nadzornih mehanizmov EU na tem področju. To je bila tudi priložnost za pojasnitev vprašanja, ali posamezna država članica v celoti uporablja schengenski pravni red in zakaj bi bilo treba schengenska ocenjevanja obravnavati ločeno od razprave o vizumski vzajemnosti.

V okviru srečanja so se vse zadevne države članice zavezale, da bodo še naprej obravnavale predlagane ukrepe iz delovnih načrtov. ZDA so se zavezale, da bodo posamezne delovne načrte po potrebi prilagodile glede na že sprejete ukrepe.

Stiki na visoki ravni so se nadaljevali z obiskom komisarke Johansson v Washingtonu D.C. 27. avgusta 2021 in 2. septembra 2021, kjer je bilo organiziranih več srečanj, zlasti z ministrom za domovinsko varnost Alejandrom Mayorkasom in državno podsekretarko za civilno varnost, demokracijo in človekove pravice na ministrstvu za zunanje zadeve Uzro Zeya. Udeleženci srečanj so ponovno poudarili potrebo po doseganju popolne vizumske vzajemnosti in pregledali napredek.

Srečanje ministrov za pravosodje in notranje zadeve EU in ZDA (junij 2021): Portugalsko predsedstvo Sveta Evropske unije in Komisija sta na srečanju ministrov za pravosodje in notranje zadeve EU in ZDA 21. in 22. junija 2021 v Lizboni na Portugalskem ponovno poudarila pomen razširitve programa ZDA za odpravo vizumov na vse države članice EU. Omenjen je bil doseženi napredek, obenem pa je bilo poudarjeno, da je odprava vizumske obveznosti za preostale države članice še naprej politična prednostna naloga obeh strani. V skupni izjavi, objavljeni po ministrskem srečanju, je navedeno, da so Združene države in Evropska unija pozdravile napredek štirih držav članic EU, ki še niso bile vključene v program za odpravo vizumov, in ponovno poudarile, da so pripravljene nadaljevati s prizadevanji v okviru tristranskega procesa in dvostranskih razprav. Poleg tega sta podpredsednik Shinas in komisarka Johansson to vprašanje izpostavila tudi na dvostranskem srečanju z ministrom za domovinsko varnost Alejandrom Mayorkasom, ki je potekalo ob robu ministrskega srečanja.

Tristransko srečanje (december 2021): Še en krog tristranskega srečanja je potekal 8. decembra prek videokonference, udeležili pa so se ga predstavniki ZDA, Komisije in zadevnih držav članic. Hrvaška je bila po vstopu v program za odpravo vizumov pozvana k izmenjavi pridobljenih izkušenj, pri čemer je poudarila zlasti koristnost prilagojenih delovnih načrtov, ki so jih kot časovni načrt za napredek predložili organi ZDA. V zvezi z neizpolnjenimi varnostnimi zahtevami programa ZDA za odpravo vizumov so preostale tri države članice lahko pokazale nadaljnji napredek na vrsti delovnih področij iz svojih delovnih načrtov. Kljub temu so nekatera bolj celostna vprašanja ostala odprta. Da bi upoštevali doseženi napredek, so organi ZDA pozvali tri države članice, naj predložijo posodobljene odgovore na vprašalnik ZDA, saj bo to ZDA omogočilo, da ponovno ocenijo delovne načrte in opredelijo ciljna področja, na katerih je še vedno potreben napredek, da se izpolnijo zahteve programa ZDA za odpravo vizumov. Na stopnje zavrnitve vlog za izdajo vizuma še naprej negativno vplivajo omejitve potovanj in majhno število izdanih vizumov.